ตลาดหุ้นเอเชียบวกยกแผง ขานรับดาวโจนส์พุ่งต่อเนื่อง 3 วันติด!
ตลาดหุ้นเอเชียบวกยกแผง ขานรับดาวโจนส์พุ่งต่อเนื่อง 3 วันติด!
27 ก.พ. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยบวกจากดัชนีดาวโจนส์ตลาดหุ้นนิวยอร์กที่ปิดพุ่งขึ้นติดต่อกันเป็นวันที่ 3 เมื่อคืนนี้ ขานรับตลาดพันธบัตรสหรัฐที่เริ่มมีเสถียรภาพ
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,391.67 จุด เพิ่มขึ้น 238.04 จุด, +1.07% ดัชนี SSE Composite ตลาดหุ้นจีนเปิดวันนี้ที่ 3,328.67 จุด ลดลง 0.90 จุด, -0.03% ดัชนี HSI ตลาดหุ้นฮ่องกงเปิดวันนี้ที่ 31,790.85 จุด เพิ่มขึ้น 292.25 จุด, +0.93% ดัชนี TAIEX ตลาดหุ้นไต้หวันเปิดวันนี้ที่ 10,896.16 จุด เพิ่มขึ้น 59.46 จุด, +0.55% ดัชนี KOSPI ตลาดหุ้นเกาหลีใต้เปิดวันนี้ที่ 2,474.08 จุด เพิ่มขึ้น 16.43 จุด, +0.67% ดัชนี FTSE STI ตลาดหุ้นสิงคโปร์เปิดวันนี้ที่ 3,566.97 จุด เพิ่มขึ้น 11.12 จุด, +0.31% ดัชนี FBMKLCI ตลาดหุ้นมาเลเซียเปิดวันนี้ที่ 1,867.15 จุด เพิ่มขึ้น 7.07 จุด, +0.38% ดัชนี PSE Composite ตลาดหุ้นฟิลิปปินส์เปิดวันนี้ที่ 8,507.68 จุด เพิ่มขึ้น 7.70 จุด, +0.09%
นอกจากนี้ นักลงทุนยังจับตานายเจอโรม พาวเวล ประธานธนาคารกลางสหรัฐ (เฟด) คนใหม่ ซึ่งมีกำหนดกล่าวแถลงการณ์และตอบข้อซักถามจากคณะกรรมาธิการบริการการเงินประจำสภาผู้แทนราษฎรสหรัฐในวันนี้ และต่อคณะกรรมาธิการการธนาคารประจำวุฒิสภาสหรัฐในวันพฤหัสบดี โดยการกล่าวแถลงการณ์ของนายพาวเวลทั้งในวันนี้และวันพฤหัสบดีจะมีขึ้นในเวลา 10.00 น. ตามเวลาสหรัฐ หรือ 22.00 น.ตามเวลาไทย
ทั้งนี้ นักลงทุนรอดูถ้อยแถลงของนายพาวเวล เพื่อหาสัญญาณบ่งชี้ภาวะเศรษฐกิจ และเงินเฟ้อของสหรัฐ รวมทั้งทิศทางการปรับขึ้นอัตราดอกเบี้ยของเฟดในปีนี้